**TLAČOVÁ SPRÁVA/Bratislava, 14. máj 2020**

# Festival Nová dráma/New Drama bude v štandardnom rozsahu až o rok

**Po prvom presune festivalu súčasnej drámy Nová dráma/New Drama 2020 z pôvodného mája na jeseň 2020 sa v súčasnej situácii usporiadateľ rozhodol presunúť 16. ročník festivalu na štandardný termín v roku 2021 (máj). Počas jesene uvedie dve aktivity pod hlavičkou festivalu.**

Festival Nová dráma/New Drama 2020 sa v štandardnom rozsahu v roku 2020 konať nebude. „Aj keď sa situácia v týchto dňoch vyvíja relatívne priaznivo, rozhodli sme sa z bezpečnostného hľadiska pristúpiť k tomuto kroku. Preto šestnásty ročník festivalu presúvame na máj 2021, keď sa uskutočnia aj ďalšie významné podujatia v spolupráci s medzinárodnou sieťou kritikov AICT – kongres a konferencia,“ hovorí riaditeľka Divadelného ústavu, Vladislava Fekete. Na jeseň 2020 sa však môžu fanúšikovia festivalu tešiť na dve aktivity, ktoré festival aspoň čiastočne pripomenú.

**Pod hlavičkou festivalu v roku 2020 prebehnú dve aktivity**

Aj napriek presunu festivalu Nová dráma/New Drama na rok 2021 prebehnú tento rok na jeseň dve aktivity pod jeho hlavičkou. „Rozhodli sme sa zaznamenať okrúhle 20. výročie súťaže o pôvodný slovenský a český dramatický text DRÁMA v podobe knihy, ktorá predstaví všetky ročníky, autorov, inscenačnú prax, ale aj zhodnotí význam tohto projektu. Okrem toho plánujeme tiež vydať zborník dramatických diel, ktoré vznikli pri príležitosti špeciálneho a svojím spôsobom jedinečného projektu zameraného na otázky ekológie a environmentu – *Green Drama* a do ktorého sa zapojili špičkoví slovenskí dramatici a dramatičky. Prezentáciu obidvoch publikácií spojíme so scénickým čítaním. Bude to dvojdňová pocta slovenským dramatikom a dramatičkám, ktorí nás dlhodobo sprevádzajú a formujú dejiny a aktuálnu chvíľu slovenského divadla,“ dopĺňa Vladislava Fekete.

**Súťažné inscenácie si pozrieme v roku 2021**

S presunom ročníka festivalu úzko súvisí aj presun samotných súťažných inscenácií. „Tohtoročných osem divadelných inscenácií si budeme môcť pozrieť budúci rok. V závislosti od spustenia kreatívnych procesov v divadlách je možné, že zoznam bude obohatený o ďalšie z nich,“ uzatvára Vladislava Fekete, riaditeľka Divadelného ústavu.

**O festivale Nová dráma/New Drama**

Šestnásty ročník festivalu, ktorý organizuje Divadelný ústav, sa uskutoční **v máji 2021** v Bratislave. Do hlavného programu festivalu vybrala dramaturgická rada osem inscenácií, ktoré sa budú uchádzať o tri festivalové ceny. O hlavnej cene za najlepšiu inscenáciu festivalu Grand Prix Nová dráma/New Drama rozhodne medzinárodná porota. Účastníci seminára mladej kritiky a poslucháči vysokých škôl umeleckého a humanitného smeru udelia Cenu študentskej poroty. Inscenácia, ktorá získa najviac diváckych hlasov, dostane Cenu bratislavského diváka. Odovzdávanie cien prebehne počas slávnostného ceremoniálu na konci festivalu.

Programová sekcia **Focus** bude zameraná na súčasnú drámu a divadlo **Rakúska**. Počas prednášky o súčasnom rakúskom divadle a dráme **Theory Event** bude do života uvedená publikácia, ktorá zahŕňa preklad troch súčasných rakúskych drám do slovenského jazyka.Patrónom festivalu bude nemecký dramatik a režisér **Falk Richter**, ktorý bude viesť masterclass pre slovenských divadelníkov.

Aktuálne informácie o festivale budú pravidelne zverejňované na [www.novadrama.sk](http://www.novadrama.sk)

Oplatí sa nás sledovať aj na Facebooku – [www.facebook.com/NovaDramaFestival](http://www.facebook.com/NovaDramaFestival)

**Pre viac informácií kontaktujte:**

**EVA FAČKOVÁ**

eva.fackova@theatre.sk • +421 918 838 761 • [www.novadrama.sk](http://www.novadrama.sk)

Divadelný ústav • Jakubovo nám. 12 • 813 57 Bratislava